**Papur Briffio i Grŵp Cyflawni Lleol Conwy a Sir Ddinbych y BLlDP**

Dyma grynodeb byr o gyfrifoldeb yr Awdurdod Lleol dan Ddeddf Gwrthderfysgaeth a Diogelwch 2015.

Mae'r strategaeth Atal a gyhoeddwyd gan y Llywodraeth yn 2011 yn rhan o strategaeth wrthderfysgaeth gyffredinol, CONTEST. Nod y strategaeth Atal yw lleihau'r bygythiad i'r DU o derfysgaeth drwy atal pobl rhag dod yn derfysgwyr neu gefnogi terfysgaeth. Yn y Ddeddf, mynegwyd hyn fel yr angen i “atal pobl rhag cael eu denu at derfysgaeth”.

Mae tri amcan strategol penodol i’r strategaeth Atal:

* ymateb i her ideolegol terfysgaeth a'r bygythiad a wynebwn gan y rhai sy'n ei hyrwyddo
* atal pobl rhag cael eu denu i derfysgaeth a sicrhau eu bod yn cael cyngor a chymorth priodol; a
* gweithio gyda sectorau a sefydliadau lle mae risgiau o radicaleiddio y mae angen inni roi sylw iddynt.

Er bod y darpariaethau Sianel ym Mhennod 2, Rhan 5 Deddf Gwrthderfysgaeth a Diogelwch yn fesurau gwrthderfysgaeth (gan mai eu hamcan yn y pen draw yw atal terfysgaeth), gallai'r ffordd y bydd Sianel yn cael ei chyflwyno orgyffwrdd yn aml â’r ddyletswydd ddiogelu ehangach, yn enwedig lle nodwyd gwendidau lle mae angen ymyrraeth gennym fel Gwasanaeth Cymdeithasol.

Mae Sianel yn rhaglen sy'n canolbwyntio ar ddarparu cymorth yn gynnar i bobl sy'n cael eu nodi’n agored i gael eu denu tuag at derfysgaeth. Mae'r rhaglen yn defnyddio dull aml-asiantaeth i amddiffyn pobl ddiamddiffyn drwy:

* nodi unigolion sydd mewn perygl;
* asesu natur a maint y risg honno
* datblygu'r cynllun cymorth mwyaf priodol i'r unigolion dan sylw.

Mae Sianel yn ymwneud â sicrhau bod plant ac oedolion diamddiffyn o unrhyw ffydd, ethnigrwydd neu gefndir yn derbyn cefnogaeth cyn i'w gwendidau gael eu hecsbloetio gan y rhai a fyddai eisiau iddynt gofleidio terfysgaeth, a chyn iddynt wneud.

Nodir yn glir bod dyletswydd ar yr Awdurdod Lleol i gadeirio'r cyfarfod Sianel ac yn arbennig, byddai'n gyfrifol am y canlynol:

* trosolwg ar holl achosion Sianel yn ein hardal
* sicrhau bod y cynrychiolwyr priodol yn cael eu gwahodd i bob cyfarfod fel aelodau o'r panel
* sefydlu cysylltiadau effeithiol ar draws asiantaethau statudol i sicrhau cydweithrediad effeithiol dros rannu gwybodaeth a mynd i gyfarfodydd y panel
* sefydlu'r cynllun cymorth priodol ar gyfer unigolion a nodwyd gan ddefnyddio arbenigedd y panel
* sicrhau bod risgiau y bydd pobl sy'n cael eu denu gan derfysgaeth yn cael eu nodi a'u cyfeirio at yr asiantaethau priodol i weithredu arnynt
* sicrhau y caiff cynllun cymorth effeithiol ei rhoi ar waith, ac y ceisir am ganiatâd gan yr unigolyn cyn i’r cynllun hwnnw gael ei roi ar waith
* sicrhau bod unigolion a/neu sefydliadau ar y panel yn cyflawni eu helfennau o'r cynllun cymorth fel bod pecyn cymorth effeithiol yn cael ei ddarparu.

Byddai’r Cadeiryddion (David Lewis a minnau (Conwy) a Karen Waring (Sir Ddinbych) yn cadw cysylltiad agos â Swyddogion Ymgysylltu Atal Heddlu Gogledd Cymru ar bob atgyfeiriad a drafodwyd yn y panel er mwyn i ni allu asesu pob agwedd ar yr achos yn drylwyr a chytuno ar y cynllun cymorth mwyaf effeithiol . Byddai Heddlu Gogledd Cymru yn gyfrifol wrth gwblhau'r Fframwaith Asesu Diamddiffynrwydd a luniwyd o amgylch tri maen prawf:

* Ymgysylltu gyda grŵp, achos neu ideoleg;
* Bwriad i achosi niwed; a
* Gallu i achosi niwed.

Ystyrir y meini prawf ar wahân a dywedwyd bod modd ymgysylltu heb fwriadu achosi niwed a'i bod yn bosibl bwriadu achosi niwed heb gael eu hymgysylltu’n agos. Nodwyd hefyd ei bod yn bosibl ymatal (peidio bwriadu i achosi niwed) heb ddatgysylltu’n llawn (parhau i gydymdeimlo â'r achos); er y bydd colli cydymdeimlad â'r achos (datgysylltu) yn ddieithriad yn arwain at ymatal (colli bwriad).

Caiff y tri maen prawf eu hasesu gan ystyried 22 ffactor a all gyfrannu at ddiamddiffynrwydd (13 yn gysylltiedig ag ymgysylltu, chwech sy'n ymwneud â bwriad a thri ar gyfer gallu).

**Rhiannon Lloyd**

**Rheolwr Adran Tîm Asesu a Chefnogi (Conwy)**